– कुलरियाँ जी, मैंने स्थापना की बात थी, उसी संदर्भ में आपका यह सवाल है। मैं समझता हूँ कि हीन भावना वहाँ होती है ,जहाँ व्यक्ति कुछ प्राप्त करने की आस रखे और वह आस पूरी न हो। तब व्यक्ति निराश हो जाता है। लघुकथा से स्थापना की बात जोड़ेंगे तो निश्चित रूप से ऐसी भावना पनपेगी कि भाषा विभाग लघुकथा पर पुरस्कार देना शुरू करे, विश्वविद्यालय शोधकार्य करवाए, लघुकथा सिलेबस में हो। मेरे विचार में साहित्य का मुख्य काम तो मनुष्य को हीनभावना से निकालने का है। साहित्य से उदासीनता दूर हो सकती है। जब व्यक्ति साहित्य पढ़ता है ,तो वहाँ उसे अपने जैसे पात्र मिलते हैं। इससे उसका साहस बढ़ता है कि उस जैसे और लोग भी हैं, जो जीवन में जूझ रहे हैं। उसमें से एकाकीपन का अहसास दूर होता है। मैं फिर दोहराता हूँ कि लघुकथा से हीन भावना को जोड़ने का अर्थ है कि हमें विधा में विश्वास नहीं, हमें अपनी स्थापना होती नहीं लगती।